กิจการร่วมค้า ITD-NWR เซ็นสัญญา ”รถไฟทางคู่สายเหนือ” มูลค่ากว่า 2.65 หมื่นลบ.
กิจการร่วมค้า ITD-NWR เซ็นสัญญา ”รถไฟทางคู่สายเหนือ” เด่นชัย-เชียงราย-เชียงของ สัญญาที่ 1 ของรฟท. มูลค่ากว่า 2.65 หมื่นลบ. ระยะเวลาก่อสร้าง 2,160 วัน  
4 ม.ค. 2565

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า เมื่อวันที่ 29 ธันวาคม พ.ศ.2564 บริษัทฯ และ บริษัท เนาวรัตน์พัฒนาการ จำกัด (มหาชน) หรือ NWR ในนามกิจการร่วมค้า ไอทีดี-เนาวรัตน์ ได้ร่วมลงนามในสัญญาก่อสร้างกับการรถไฟแห่งประเทศไทย (รฟท.)  เพื่อดำเนินการโครงการก่อสร้างทางรถไฟสายเด่นชัย-เชียงราย-เชียงของ สัญญาที่ 1 ช่วงเด่นชัยงาว มูลค่างาน 2.65 หมื่นล้านบาท (รวมภาษีมูลค่าเพิ่ม) โดยมีสัดส่วนการดำเนินงานคือ บริษัทฯ 80% คิดเป็นมูลค่า 2.12 หมื่นล้านบาท ส่วน NWR 20% คิดเป็นมูลค่า 5.31 พันล้านบาท ระยะเวลาก่อสร้าง 2,160 วัน  โดยมีรายละเอียดดังต่อไปนี้
1.การก่อสร้างทางวิ่งรถไฟในโครงการเป็นการก่อสร้างทางรถไฟใหม่ระยะทางรวมประมาณ 103 กิโลเมตร โดยโครงสร้างทางรถไฟเป็นทางวิ่งระดับพื้นดินและทางรถไฟยกระดับ
2.งานก่อสร้างสถานีรถไฟระดับพื้นดิน และป้ายหยุดรถ
3.งานก่อสร้างโยธาและอื่นๆ ของโครงการ เช่น งานระบบระบายน้ำ สะพานลอยคนเดินข้าม งานรั้ว
4.งานก่อสร้างทางยกระดับข้ามทางรถไฟ (Overpass) ทางลอดใต้ทางรถไฟ (Underpass) และรูปแบบอื่นๆ ที่การรถไฟฯ กำหนดเพื่อแก้ปัญหาจุดตัดระหว่างถนนกับทางรถไฟ
5.งานระบบรางเป็นทางกว้าง 1เมตร (Meter Gauge)
6.งานก่อสร้างอุโมงค์รถไฟและงานระบบภายในอุโมงค์ที่เกี่ยวข้อง
7.งานติดตั้งระบบอาณัติสัญญาณและโทรคมนาคมตลอดแนวเส้นทาง
8.งานรื้อย้ายสิ่งปลูกสร้างและอุปสรรคต่างๆ ที่อยู่ในเขตพื้นที่โครงการ